Direktiva Sveta 93/52/EGS

z dne 24. junija 1993

o spremembi Direktive 89/556/EGS o pogojih za zdravstveno varstvo živali, ki urejajo trgovanje znotraj Skupnosti in uvoz iz tretjih držav za zarodke domačih živali vrste goveda

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti, in zlasti člena 43 Pogodbe;

ob upoštevanju predloga Komisije [1],

ob upoštevanju mnenja Evropskega parlamenta [2],

ker člen 1 Direktive Sveta 89/556/EGS z dne 25. septembra 1989 o pogojih za zdravstveno varstvo živali, ki urejajo trgovanje znotraj Skupnosti in uvoz iz tretjih držav za zarodke domačih živali vrste goveda [3], izključuje zarodke iz področja uporabe navedene direktive; ker se z zarodki, pridobljenimi z in vitro oploditvijo ali zarodki, podvrženimi določanju spola, deljenju (podvajanju), kloniranju ali drugem ravnanju, ki posega v celovitost "zone pellucide"., lahko trguje ali se jih uvaža, če izpolnjujejo zahteve navedene direktive preden se te tehnike uporabijo, z nekaterimi dodatnimi splošnimi ukrepi zaščite; ker se z zarodki, pridobljenimi z in vitro oploditvijo tudi lahko trguje ali se jih uvaža, z ustreznimi splošnimi ukrepi zaščite;

ker dodatni splošni ukrepi zaščite zahtevajo spremembe prilog, ki so po členu 16 Direktive 89/556/EGS v pristojnosti Komisije;

ker je treba sprejeti druge spremembe direktive, da se pojasni status semena, uporabljenega za oploditev jajčnih celic, in da se upošteva novo politiko v Skupnosti za bolezen slinavke in parkljevke,

SPREJEL NASLEDNJO DIREKTIVO:

Člen 1

Direktiva 89/556/EGS se spremeni:

1. Člen 1(2) se nadomesti z:

"2. Ta direktiva se ne uporablja za zarodke, dobljene s prenosom jeder.";

2. Členu 2 se doda:

"(g) "skupina za pridobivanje zarodkov"; pomeni uradno odobreno skupino za zbiranje, pridobivanje in presajanje zarodkov za in vitro oploditev v skladu s pogoji, določenimi v ustrezni prilogi.";

3. Prvi pododstavek člena 3(a) se nadomesti z:

"(a) oplojeni so morali biti z umetnim osemenjevanjem ali in vitro oploditvijo s semenom donorja iz odobrenega osemenjevalnega središča, ki je odobren s strani pristojnih organov, ali z uvoženim semenom, v skladu z Direktivo 88/407/EGS [4].";

4. Člen 4 se črta;

5. V členu 5 se doda naslednji odstavek:

"2a. Odobritev skupine za pridobivaje in presajanje zarodkov, dobljenih z in vitro oploditvijo se dodeli le, če se upošteva določbe ustrezne priloge k tej direktivi, in če skupina za pridobivanje zarodkov izpolnjuje druge ustrezne določbe te direktive, in zlasti določbe odstavka 1 in 2 tega člena, ki se uporabljajo smiselno.";

6. Člen 9(3) se nadomesti z naslednjim:

"3. Pri določanju določb zdravstvenega stanja živali za slinavko in parkljevko v skladu z odstavkom 1, je treba upoštevati, da:

- se lahko uvaža le zamrznjene zarodke iz tretjih držav, kjer se izvaja cepljenje proti parkljevki in slinavki. Zarodki morajo biti skladiščeni pod odobrenimi pogoji najmanj 30 dni pred pošiljko,

- živali donorke morajo prihajati iz gospodarstva, kjer ni bila nobena žival cepljena proti slinavki in parkljevki 30 dni pred zbiranjem, in v katerem ne veljajo nobeni ukrepi prepovedi ali karantene.";

7. Členi 11, 12 in 13 se nadomestijo z:

"Člen 11

Načela in pravila, določena v Direktivi 90/675/EGS [*] UL L 373, 31.12.1990, str. 1. Direktiva, kakor je bila nazadnje spremenjena z Uredbo (EGS) št. 1601/92 (UL L 173, 27.6.1992, str. 13). se uporabljajo zlasti v zvezi z organizacijo kontrol, ki jih morajo izvajati države članice in nadaljnjim ukrepanjem po kontrolah, kakor tudi v zvezi z zaščitnimi ukrepi, ki jih je treba izvajati."

Člen 2

1. Države članice sprejmejo zakone in druge predpise, potrebne za uskladitev s to direktivo, do 1. januarja 1994. O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice Komisiji predložijo besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva je naslovljena na države članice.

V Luxembourgu, 24. junija 1993

Za Svet

Predsednik

B. Westh

[1] UL C 63, 5.3.1993, str. 11.

[2] UL C 150, 31.5.1993.

[3] UL L 302, 19.10.1989, str. 1. Direktiva, kakor je bila spremenjena z Direktivo 90/425/EGS (UL L 224, 18.8.1990, str. 29).

[4] UL L 194, 22.7.1988, str. 10. Direktiva, kakor je bila nazadnje spremenjena z Direktivo 90/425/EGS (UL L 224, 18.8.1990, str. 29).

--------------------------------------------------